Longe en skedel wys Susan is verwurg | Netwerk24
Deur Jana Breytenbach 04 Desember 2017 15:05
Dr. Deidré Abrahams, die staat se patoloog, het Maandag die sesde dag in die hooggeregshof in Kaapstad getuig oor Susan Rohde se beserings.
Susan se lyk is op 24 Julie 2016 in die badkamer van haar en haar man, Jason, se hotelkamer op die Spier-wynlandgoed buite Stellenbosch gevind.
Jason word van moord aangekla, maar hy beweer sy vrou het haar eie lewe geneem.
Volg die saak hier.
04 Des. 15:04:38
Die hof verdaag tot môreoggend.
04 Des. 14:57:40
Van der Spuy sê hy wil sekere stellings aan Abrahams stel. Hy vra vir uitstel tot môreoggend. Die staat staan die versoek toe en die saak word tot 10:30 uitgestel.
04 Des. 14:56:31
Van der Spuy besig om die "traumatiese besering" op die skyfie uit te wys en stel dit aan Abrahams dat sy nie haar anatomie ken nie. Abrahams ontken dit.
Die besering is van die tongbeentjie, sê Abrahams.
04 Des. 14:50:30
Van der Spuy gaan voort om Abrahams te vra oor die tongbeentjie (dis 'n beentjie wat in die keel gevind word) en wys dit op 'n foto uit. Abrahams sê hy is verkeerd.
04 Des. 14:48:52
Nou word 'n foto van die tongbeentjie gewys. Abrahams sê op die linkerhoring was daar 'n besering, maar dit was nie gebreek nie.
04 Des. 14:46:16
Nou sien die hof 'n foto van Susan se brein. Daar word ook beserings aangedui en Van der Spuy sê dit is nie beserings nie, terwyl Abrahams aanvoer dat dit wel beserings is. Abrahams sê dit dui ook aan dat Susan verwurg is.
04 Des. 14:45:04
Van der Spuy wys nou 'n foto van die skedel onder die vel en die beserings op die skedel. Hy voer aan die beserings kom van die lykskouings.
Abrahams sê nee, die beserings wat mens op die skedel vind, kom in verwurgingsake voor. Dit lyk soos swart kolletjies op die skedel.
04 Des. 14:43:59
Van der Spuy sê die beserings op die long is as gevolg van mond tot mond asemhaling. Abrahams sê daar was beserings op die long en die bloed in longe dui aan dat dit voor haar dood aangebring is. Salie-Hlophe sê aan Van der Spuy dat hierdie vraag al baie keer beantwoord is.
Van der Spuy sê dis sy opdrag om spesifiek oor die long te vra.
04 Des. 14:41:39
Van der Spuy vra oor die snywerk wat Abrahams aan die longe en ribbes gedoen het. Abrahams verduidelik dit.
04 Des. 14:40:52
Die hof gaan voort met die verwysing na die foto's.
Meer oor: Selfdood | Jason Rohde | Gesinsgeweld | Moord | Hof
Rohde: 'Tou eers ná dood om Susan se nek gesit'
OORSIG: Vrae oor patologiese toetse op Susan
Rohde-regsman gemaan oor onbillikheid teenoor getuie
Regter kry Rohde se regsman 2 keer voor stok